P r e d k l a d a c i a   s p r á v a

Návrh nariadenia vlády Slovenskej republiky, ktorým sa ustanovujú podrobnosti         o požiadavkách na zabezpečenie radiačnej ochrany pri preprave rádioaktívnych žiaričov           a rádioaktívnych látok vypracovalo Ministerstvo zdravotníctva Slovenskej republiky podľa zákona č. 126/2006 Z. z. o  verejnom zdravotníctve a o zmene a doplnení niektorých zákonov. 
Podmienky prepravy rádioaktívnych odpadov  a zdrojov ionizujúceho žiarenia triedy 4 až 6, ktoré sú rádioaktívnymi žiaričmi z hľadiska radiačnej ochrany upravovala vyhláška Ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany. 
Prepravu inštitucionálnych rádioaktívnych odpadov z miesta ich úpravy na ukladanie na miesto ukladania upravuje zákon č. 541/2004 Z. z. o mierovom využívaní jadrovej energie. 
V nariadení vlády sú upravené požiadavky radiačnej ochrany pri preprave rádioaktívnych žiaričov a rádioaktívnych látok. 
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 
Návrh nariadenia vlády Slovenskej republiky je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republiky viazaná.
Návrh nariadenia vlády Slovenskej republiky bol predložený na medzirezortné pripomienkové konanie všetkým ústredným orgánom štátnej správy, ostatným orgánom štátnej správy, orgánom samosprávy, zdravotným poisťovniam a asociáciám, spolu 60 subjektom, v dňoch od 28. septembra 2005 do 19. októbra 2005 v bežnej lehote. Súčasťou materiálu je aj vyhodnotenie pripomienkového konania.
Materiál bol predmetom rokovania Legislatívnej rady vlády Slovenskej republiky dňa 25. apríla 2006, ktorá ho schválila, pričom vznesené pripomienky sú v návrhu nariadenia vlády zapracované.
Materiál sa na rokovanie vlády Slovenskej republiky predkladá bez rozporu.